http://www.loc.gov/mods/v3 http://www.loc.gov/standards/mods/v3/mods-3-2.xsd
Ανάπτυξη νέου υλικού, μέσω της διαδικασίας μεταποίησης ξύλινων καφασιών μαναβικής - upcycling - και μελέτη της συμπεριφοράς του
Τμήμα Μηχανικών Σχεδίασης Προϊόντων και Συστημάτων.
Βασικοί στόχοι της παρούσας διπλωματικής εργασίας είναι οι εξής δύο. Πρώτον, η διερεύνηση των δυνατοτήτων παραγωγής αντικολλητής ξυλείας, με πρώτη ύλη τα ξύλινα μέρη που απαρτίζουν ένα καφάσι μαναβικής, και του κατά πόσο είναι κατάλληλα για την κάλυψη αναγκών επιπλοποιίας. Και δεύτερον, η ανάδειξη του upcycling και η ευαισθητοποίηση ως προς την ανάγκη για αειφόρο σχεδίαση, επαναχρησιμοποιώντας υλικά και προϊόντα, συμβάλλοντας στη μείωση του όγκου των απορριμμάτων και στη μείωση κατανάλωσης νέων πρώτων υλών. Αρχικά, πραγματοποιήθηκε μία μελέτη γύρω από τον κύκλο ζωής των προϊόντων, την αειφορία και το upcycling. Τα προϊόντα, όπως και οι ζωντανοί οργανισμοί, έχουν "ζωή" που χαρακτηρίζεται από ορισμένες φάσεις εξέλιξης. Οι φάσεις αυτές αποτελούν τον κύκλο ζωής του προϊόντος. Για να σημειωθεί πρόοδος προς την κατεύθυνση της αειφορίας, ύψιστης σημασίας στον κύκλο ζωής των προϊόντων είναι οι φάσεις ανάπτυξης και επανάχρησής τους. Η παραγωγή αποβλήτων αυξάνεται ταχύτερα από τον πληθυσμό του πλανήτη, λόγω της αυξημένης κατανάλωσης. Η παραμονή των υλικών σε κλειστούς συνεχείς βρόχους είναι μεγάλης σημασίας. Μέσα από την ανάπτυξη νέων υλικών από απόβλητα, διερευνώνται οι δυνατότητες που προσφέρει η απλή ανακύκλωσή τους. Η ιδέα του upcycling, ή αλλιώς της δημιουργικής επαναχρησιμοποίησης προσφέρει τη δυνατότητα αξιοποίησης προϊόντων υλικών που είναι για πέταμα, προσδίδοντάς του νέα αξία. Το καφάσι μαναβικής είναι ένα προϊόν που χρησιμοποιείται μια φορά και ύστερα πετιέται. Δεν ανακυκλώνεται, γιατί η διαδικασία απαιτεί μεγάλο κόστος και κατανάλωση ενέργειας. Πρώτη ύλη είναι το ξύλο, ένας φυσικός πόρος που τις τελευταίες δεκαετίες εκμεταλλεύεται ο άνθρωπος κατά κόρον. Το ξύλο, χρησιμοποιείται σε άπειρες κατασκευές, ως βασική πρώτη ύλη, και συνεπώς σημειώνει αυξημένη ζήτηση. Θεωρήθηκε λοιπόν με βάση την παραπάνω έρευνα, ως ιδανικότερη επιλογή, να αξιοποιηθεί το ξύλο από τα καφάσια μαναβικής ως πρώτη ύλη με στόχο την ανάπτυξη νέου υλικού. Έτσι ακολούθως, αναλύθηκαν η φύση και η δομή του ξύλου, οι μηχανικές του ιδιότητες, οι κατεργασίες που υπόκεινται μέχρι το τελικό προϊόν, αλλά και οι ευκαιρίες και οι περιορισμοί που έθετε η πρώτη ύλη αυτή καθαυτή. Συλλέχθηκαν καφάσια μαναβικής, αποσυναρμολογήθηκαν και τα ξύλινα μέρη τους χρησιμοποιήθηκαν για την κατασκευή δειγμάτων κόντρα πλακέ, στο χέρι. Τα δείγματα διαφοροποιήθηκαν μεταξύ τους ως προς την γεωμετρία, τη συγκολλητική ουσία και τον αριθμό των στρώσεων και υποβλήθηκαν σε δοκιμές κάμψης τριών σημείων. Το νέο υλικό παρουσίασε αρκετά καλή συμπεριφορά, παρόλες τις ατέλειες της πρώτης ύλης. Η αύξηση του πάχους και η καμπυλότητα ενίσχυσαν τη μηχανική συμπεριφορά του υλικού. Επίσης, πολύ καλή συμπεριφορά εμφάνισε η ζωική κόλλα η οποία συνάδει και με τη φιλοσοφία της αειφόρου σχεδίασης, λόγω του ότι είναι φυσική και δεν ελκύει τοξικούς ρύπους. Γενικότερα, το νέο διαστρωμένο υλικό, με πρώτη ύλη τα ξύλινα καφάσια μαναβικής φαίνεται να παρουσιάζει πολλές προοπτικές για περεταίρω έρευνα και εξέλιξη.
Καχριμάνη Χριστίνα ; επιβλέπων καθηγητής Ζαχαρόπουλος Νικόλαος.
Πτυχιακή εργασία - Πανεπιστήμιο Αιγαίου, Σύρος, 2016.